Millionstipend til Jarle Bernhoft
I sterk konkurranse med ni andre norske artister stakk Jarle Bernhoft av med millionpengepotten da årets Statoilstipend ble delt ut for femte gang under by:Larm i Oslo.- Som liveartist har vinneren, etter juryens skjønn, et talent og utstråling i verdensklasse. Man skal være usedvanlig blasert for ikke å bli både fascinert og engasjert når man opplever årets vinner fra en scene, heter det i uttalelsen fra juryen. Der satt artist, låtskriver og produsent Espen Lind som juryformann. Øvrige medlemmer som bestemte hvem som skulle få èn million kroner var artistmanagerne Harald Wiik, Pernille Torp-Holte, Kathrine Synnes Finnskog og artisten Ivar Peersen fra Enslaved.Millionstipendet er øremerket en satsning mot utlandet. I så måte får Jarle Bernhoft muligheten til å legge inn et ekstra gir i satsningen på viktige markeder der han allerede har fått fotfeste, ikke minst i Tyskland og Frankrike, noe også juryen la vekt på. - Ryktene om denne artisten har allerede begynt å gå utenfor landets grenser, og ting burde derfor ligge godt til rette for at stipendet på èn million kroner kan utgjøre en forskjell. Vinnerens formidable vokal- og instrumentaltalent, kombinert med evnen til å formidle budskapet sitt med svært sparsomme virkemidler, har imponert juryen, heter det i uttalelsen fra Espen Lind og resten av juryen etter å ha sett alle de nominerte i løpet av by:Larm.Jarle Bernhoft imponerte også stort i september i fjor da han fremførte ènmannsshowet «C'mon Talk» foran flere millioner amerikanske tv-seere hos Ellen DeGeneres. Se Bernhofts opptreden hos Ellen her! Det har i det hele tatt vært et fantastisk år for Jarle Bernhoft som nå krones med millionstipendet. For en snau måned siden fikk han to Spellemannpriser - som Årets Mannlige Artist og Årets Spellemann - for fjorårets to plater, «Solidarity Breaks» og KORK-samarbeidet «Walk With Me». Begge platene ligger fremdeles på øverste halvdel av VGlista, til tross for at det nå er ett år siden «Solidarity Breaks» ble utgitt.- Det har overrasket meg hvor lite alderen har å si når det kommer til musikken min. På konsertene mine kommer alt fra 14-åringer til folk godt oppe i 70-årene, sa Bernhoft etter sin doble Spellemannsseier i januar. Da kunne han se frem til et par uker ferie med kona Lisa og deres toåring Samuel. Nå bærer det imidlertid ut på veien igjen, med turnè i Danmark og Tyskland på vårparten og i Norge til sommeren - èn million kroner rikere. Tidligere vinnere av millionstipendet er Ida Maria, Ingrid Olava, Mathias Eick og Kvelertak.
For en måned siden ble Jarle Bernhoft Årets Spellemann. I går kveld ble han også èn million kroner rikere.